2.1. ปัจจัยความเสี่ยง

  ปัจจัยความเสี่ยงที่อาจจะมีผลกระทบต่อการผลิตของบริษัทได้แก่

1. บริษัทฯ มีผลการดำเนินงานขาดทุนติดต่อกันเป็นเวลาหลายปี โดย ณ วันที่ 31 ธันวาคม 2545
บริษัทฯ มีผลขาดทุนสะสม จำนวนเงิน 328.60 ล้านบาท
ส่วนของเงินกู้ยืมระยะยาวที่ถึงกำหนดชำระในหนึ่งปี จำนวนเงิน 21.17 ล้านบาท
เงินกู้ยืมระยะยาว จำนวนเงิน 739.78 ล้านบาท ดอกเบี้ยค้างจ่าย จำนวนเงิน 48.53 ล้านบาท
หุ้นกู้แปลงสภาพ จำนวนเงิน 263.72 ล้านบาท และเงินเบิกเกินบัญชีธนาคาร จำนวนเงิน 3.39
ล้านบาท ซึ่งเป็นหนี้สินภายหลังจากการปรับโครงสร้างหนี้ตามสัญญาปรับโครงสร้างหนี้ฉบับใหม่

2. บริษัทฯ มีเงินให้กู้ยืมและดอกเบี้ยค้างรับกับบริษัทใหญ่ จำนวนเงินรวม 428.56 ล้านบาท
นอกจากนี้ยังมีลูกหนี้ – การค้ำประกันบริษัทใหญ่จำนวนเงิน 291.02 ล้านบาท โดยเมื่อวันที่ 1
ธันวาคม 2543 บริษัทฯ และบริษัทใหญ่ได้มีการทำสัญญาปรับปรุงโครงสร้างหนี้ระหว่างกัน
สำหรับเงินให้กู้ยืมและดอกเบี้ยค้างรับ โดยหยุดคิดดอกเบี้ย
และมีเงื่อนไขการจ่ายชำระคืนเงินให้กู้ยืมและดอกเบี้ยค้างรับที่เหลืออยู่ ณ วันที่ปรับโครงสร้างหนี้
จำนวน 428.56 ล้านบาท โดยไม่มีการคิดดอกเบี้ยระหว่างกันอีก
ซึ่งบริษัทใหญ่จะต้องจ่ายชำระคืนให้แก่บริษัทฯ ภายใน 15 ปี โดยปลอดชำระคืนเงินต้น
เป็นระยะเวลา 3 ปีแรก เริ่มจ่ายชำระงวดแรกในปี 2547 ดังนั้นโอกาสที่บริษัทฯ
จะได้รับคืนเงินให้กู้ยืมและดอกเบี้ยค้างรับจากบริษัทใหญ่นั้น
ขึ้นอยู่กับความสามารถในการทำกำไรของบริษัทฯ เพื่อจ่ายปันผลให้กับบริษัทใหญ่ในอนาคต
และความสามารถในการทำกำไรของบริษัทใหญ่เอง โดยในปี 2544
ผู้บริหารคาดว่าจะไม่สามารถติดตามหนี้ได้บางส่วน จึงพิจารณาตั้งค่าเผื่อหนี้สงสัยจะสูญจำนวนเงิน
71.95 ล้านบาท

3. ด้านวัตถุดิบ เนื่องจากวัตถุดิบหลักของบริษัท ได้แก่ปลาผิวน้ำ และหอยชนิดต่าง ๆ ซึ่งปลาผิวน้ำ
เช่น ปลาทูแขก ปลาหลังเขียวจะมีตลอดทั้งปีและปลาเหล่านี้จะมีวงจรชีวิตสั้น
ฉะนั้นการที่บริษัทซื้อวัตถุดิบมาเพื่อผลิตสินค้าจึงเป็นการใช้ประโยชน์จากวัตถุดิบธรรมชาติ
แต่ข้อจำกัดว่าปลาและหอยจะมีมากในบางฤดูกาลและบางฤดูกาลมีน้อย
ตลอดจนความแปรปรวนสภาพดินฟ้าอากาศ ก็เป็นปัจจัยหนึ่งที่จะส่งผลกระทบต่อปริมาณวัตถุดิบ

4. ด้านแรงงาน เนื่องจากการดำเนินการผลิตต้องอาศัยแรงงานจำนวนมาก
ในการแปรรูปวัตถุดิบให้อยู่ในสภาพที่พร้อมจะปรุงรส เช่น การล้างทำความสะอาด
การหั่นเป็นชิ้นที่มีขนาดมาตรฐาน การบรรจุกระป๋อง
แรงงานในท้องถิ่นและความเชี่ยวชาญจึงเป็นส่วนประกอบสำคัญในการดำเนินการผลิต
ซึ่งบริษัทมีนโยบายในการจัดการ โดยการรับแรงงานในจังหวัดตรัง และจังหวัดพื้นที่ใกล้เคียง
มีการฝึกฝนและการอบรมให้ความรู้ในกระบวนการผลิตทุกขั้นตอน
ตลอดทั้งการสร้างแรงจูงใจในด้านต่าง ๆ เช่น ค่าแรง สวัสดิการ ผลตอบแทนอื่น ๆ อยู่ตลอดเวลา
ทำให้บริษัทฯ ประสบปัญหาด้านแรงงานค่อนข้างน้อยในปัจจุบัน

5. ความเสี่ยงทางการเงิน บริษัทฯ
มีความเสี่ยงอันเกี่ยวเนื่องกับการเปลี่ยนแปลงของอัตราแลกเปลี่ยน ซึ่งบริษัทฯ
จะพิจารณาใช้เครื่องมือทางการเงินที่เหมาะสมเพื่อป้องกันความเสี่ยงดังกล่าว อย่างไรก็ตาม
บริษัทฯ ไม่มีนโยบายที่จะถือหรือออกเครื่องมือทางการเงิน เพื่อการเก็งกำไรหรือเพื่อการค้า

6. ความเสี่ยงจากอัตราดอกเบี้ย เนื่องจากบริษัทฯ
อยู่ระหว่างการปฏิบัติตามข้อตกลงของสัญญาปรับโครงสร้างหนี้
ซึ่งได้กำหนดอัตราดอกเบี้ยขั้นต่ำไว้จึงค่อนข้างมีความแน่นอนในเรื่องของอัตราดอกเบี้ย
เว้นแต่ความเสี่ยงเกี่ยวกับอัตราดอกเบี้ยเงินเบิกเกินบัญชี
เงินฝากธนาคารซึ่งมีอัตราดอกเบี้ยปรับขึ้นลงตามอัตราตลาด (Floating interest rate)
บริษัทฯ ไม่ได้ใช้เครื่องมือทางการเงินใดๆ เพื่อป้องกันความเสี่ยงดังกล่าว

7. ความเสี่ยงจากอัตราแลกเปลี่ยน ความเสี่ยงด้านอัตราแลกเปลี่ยนของบริษัทฯ
เกิดจากการขายสินค้าเป็นเงินตราต่างประเทศ โดย ณ วันที่ 31 ธันวาคม 2545 บริษัทฯ
มีสินทรัพย์เป็นเงินตราต่างประเทศดังนี้

+---------------------------------+------------------------------------+
| สกุลเงิน                          | จำนวน                              |
+---------------------------------+------------------------------------+
| ดอลล่าร์สหรัฐอเมริกา                | 167,096.80 เหรียญ                   |
+---------------------------------+------------------------------------+
| เรนมินบิ จีน                       | 7,000.00 หยวน                      |
+---------------------------------+------------------------------------+
| รูปีอินเดีย                         | 790.00 รูปี                          |
+---------------------------------+------------------------------------+

บริษัทฯ ไม่ได้ใช้เครื่องมือทางการเงินใดๆ
เพื่อป้องกันความเสี่ยงจากอัตราแลกเปลี่ยนเงินตราต่างประเทศ
เว้นแต่การรับรู้รายการกำไรหรือขาดทุนจากอัตราแลกเปลี่ยน ณ วันสิ้นงวด

8. ความเสี่ยงด้านการให้สินเชื่อ บริษัทฯ มีนโยบายการให้สินเชื่ออย่างระมัดระวัง
ซึ่งลูกหนี้การค้าส่วนใหญ่มีการติดต่อกันมาเป็นเวลานาน
จึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็บหนี้
ส่วนลูกหนี้เงินกู้ยืมที่มีปัญหาการชำระหนี้ บริษัทฯ
ได้ระงับการรับรู้ดอกเบี้ยและได้ตั้งค่าเผื่อหนี้สงสัยจะสูญไว้เพียงพอแล้ว